Ditmir Bushati

Ditmir Bushati (sündinud 24. märtsil 1977 Shkodras) on Albaania poliitik. 2013 kuni 2019 oli ta Albaania välisminister. 2009 kuni 2013 oli ta Albaania Parlamendi Euroopa integratsioonikomisjoni esimees. Ta on ka Euroopa Välissuhete Nõukogu liige.

Ta osales 7.–9. septembril 2017 Tallinnas toimunud Gymnichil. Välisminister Sven Mikser ja Bushati kohtusid ka üldasjade nõukogu lõunal detsembris 2017. Veebruaris 2018 külastas ta Eestit teist korda.

Haridus
Bushati lõpetas 1999. aastal Tirana Ülikooli õigusteaduskonna ning omandas aastal 2001 Hollandis asuvast Leideni Ülikoolist magistrikraadi rahvusvahelise õiguse erialal.

Ta oli rahvusvahelise õiguse teadur TMC Asseri Instituudis Haagis. Ta oli ka ühe aasta TEMPUSe stipendiaadina Kreekas Ateena Ülikooli Euroopa Avaliku Õiguse Keskuses, spetsialiseerudes ELi seadustele, ning on saanud diplomi Harvardi Ülikoolist, Ameerika Rahvusvahelise Õiguse Akadeemiast Dallases ja Abo Akadeemia Ülikoolist Soomes.

Ta on pidanud loenguid Euroopa õiguse ja ELi laienemisprotsessi kohta erinevates Albaania ja Kosovo institutsioonides ja ülikoolides. Ta on avaldanud arvukalt teadustöid ja artikleid ELi laienemisprotsessi, rahvusvahelise avaliku õiguse ja Euroopa õigusega seotud valdkondades.

Karjäär
Enne oma poliitilist karjääri oli Bushati kodanikuühiskonna juht ja üks Albaania Euroopa Liikumise (EMA) asutajaliikmetest.

Ta on Euroopa Välisasjade Nõukogu liige ja on olnud ka Freedom House'i analüütik aastast 2007 kuni aastani 2008, Euroopa Rahvusvahelise Õiguse Seltsi (ESIL) riiklik teabeesitaja ja 2006 kuni 2008 ka Avatud Ühiskonna Toetusfondi Albaania Euroopa integratsiooniprotsessi edenemist jälgiva projekti riiklik koordinaator. Ta on töötanud erinevate ELi, Maailmapanga, USAIDi, GIZi, Friedrich Eberti Sihtasutuse ja IOMi projektide konsultandina.

Ta töötas Albaania Euroopa integratsiooniministeeriumi õigusaktide ühtlustamise esimehena. Selles ametis kuulus ta meeskonda, kes pidas läbirääkimisi Euroopa Liiduga stabiliseerimis- ja assotsiatsioonilepingu (SAA) üle. Ta töötas asepeaministri Euroopa asjade nõunikuna, õigusnõunikuna põhiseaduskohtus, Albaania Vabariigi presidendi kantseleis ja Endise Jugoslaavia Rahvusvahelises Kriminaaltribunalis.

Poliitiline karjäär

Albaania Sotsialistliku Partei kandidaadina valiti Bushati esimest korda 2009. aasta parlamendivalimistel Tirana ringkonna parlamendiliikmeks. 2013. aasta juunis toimunud parlamendivalimistel valiti ta sama ringkonna jaoks uuesti.

Parlamendiliikmena oli ta Euroopa integratsioonikomisjoni esimees ja ELi-Albaania ühiskomisjoni liige (2009–2013). 2011. aasta novembris valiti ta Sotsialistliku Partei juhtkomitee liikmeks.

Alates 2013. aasta septembrist kuni 2018. aasta detsembrini oli ta Albaania välisminister, pärast Aldo Bumçit ja enne Gent Cakajd.

2016. aasta augustis kohtus ta Zhongnanhais Hiina riiginõuniku Yang Jiechiga, et arutada Albaania-Hiina suhteid. Jaanuaris 2017 kutsus ta pärast kahepäevast Teheranis viibimist Iraani üles koostööle energeetika, põllumajanduse ja turismi vallas.

Isiklikku
Ta on abielus ja tal on kaks last: Hera ja Martin. Lisaks emakeelele räägib ta vabalt inglise ja itaalia keelt ning valdab hästi ka prantsuse keelt.

Välislingid
 Bushati Twitteri konto

Sündinud 1977
Albaania välisministrid